РЕШЕНИЕ НА КОМИСИЯТА
от 29 август 2007 година
за изменение на приложение IV към Директива 90/539/ЕИО на Съвета относно образците на ветеринарни сертификати за търговия в рамките на Общността за домашни птици и яйца за люпене, като се вземат предвид някои изисквания за общественото здраве
(нотифицирано под номер C(2007) 3999)
(Текст от значение за ЕИП)
(2007/594/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/539/ЕИО на Съвета от 15 октомври 1990 г. относно ветеринарно-санитарните изисквания за търговията в Общността и вноса от трети страни на домашни птици и яйца за люпене (1), и по специално член 34 от нея,
като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (2), и по-специално член 30, параграф 1, буква б) от него,
като има предвид, че:
(1)
Директива 90/539/ЕИО определя ветеринарно-санитарни условия, регулиращи търговията в рамките на Общността и вноса от трети държави на домашни птици и яйца за люпене, включително условието, че при транспортирането на домашни птици и яйца за люпене до местоназначението им те трябва да се придружават от ветеринарен сертификат, който да съответства на съответните образци на сертификати в приложение IV към тази директива.
(2)
Тези ветеринарни сертификати предвиждат гаранции по отношение на определени болести по животните. Въпреки това те не съдържат никаква информация относно общественото здраве, като например информация за вземането на проби за определени зоонози и агенти, причиняващи зоонози.
(3)
Регламент (ЕО) № 2160/2003 на Европейския парламент и на Съвета от 17 ноември 2003 г. относно контрола на салмонела и други специфични агенти, причиняващи зоонози (3) предвижда, че стадата на произход на домашни птици, обхванати от този регламент, трябва да бъдат тествани за някои определени зоонози и агенти, причиняващи зоонози преди всяко изпращане на живи животни или яйца за люпене от предприятието на произход от хранителната промишленост. Датата и резултатите от тестовете трябва да се включат в съответния ветеринарен сертификат, предвиден в законодателството на Общността, считано от датите, посочени в приложение I към този регламент. Тези изисквания се прилагат за живи разплодни животни и яйца за люпене от 1 януари 2007 г. и ще се прилагат за кокошки носачки от 1 февруари 2008 г. и за бройлери от 1 януари 2009 г.
(4)
Регламент (ЕО) № 882/2004 определя изисквания за одобряването на образците на ветеринарни сертификати за проверка на съответствието с правилата на Общността, целящи предотвратяването, ликвидирането или намаляването до приемливи рискови нива за здравето на човека и животните. В интерес на последователността и с цел опростяване на законодателството на Общността единен образец на сертификат следва да съчетава, където е целесъобразно, изисквания относно официалното сертифициране на фуражи и храни и други съответни изисквания.
(5)
Имайки предвид изискванията за изпитванията на причините за общественото здраве съгласно Регламент (ЕО) № 2160/2003, изискванията за здравето на животните от Директива 90/539/ЕИО и целесъобразността на съчетаване на всички сертифицирания в единен образец на сертификат, новият образец на сертификати за домашни птици и яйца за люпене следва да се въведе в законодателството на Общността и следва да замени образеца на сертификати в директива 90/539/ЕИО.
(6)
През октомври 2004 г. Дания въведе системната профилактична ваксинация на домашните птици срещу Нюкасълска болест. Поради това Дания следва да не фигурира повече в списъка на държавите, притежаващи одобрен от ЕО статут на държави, които не ваксинират против Нюкасълска болест в образеца на здравни сертификати, установен в Директива 90/539/ЕИО.
(7)
Решение 2006/415/ЕО на Комисията от 14 юни 2006 г. относно някои защитни мерки по отношение на високопатогенната инфлуенца по птиците от подтип H5N1 по домашните птици в Общността и за отмяна на Решение 2006/135/ЕО (4), Решение 2006/563/ЕО на Комисията от 11 август 2006 г. относно определени защитни мерки по отношение на високопатогенната инфлуенца по птиците от подтип H5N1 при дивите птици в Общността и за отмяна на Решение 2006/115/ЕО (5) и Решение 2006/605/ЕО на Комисията от 6 септември 2006 г. относно определени защитни мерки по отношение на търговията в Общността с домашни птици, предназначени за възстановяване на запасите от дивеч (6) определят някои разпоредби относно разрешенията за придвижване на живи домашни птици и яйца за люпене от райони, подлежащи на определени ограничения.
(8)
В допълнение Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (7) предвижда одобряването на планове за ваксинация срещу инфлуенца по птиците в определени държави-членки.
(9)
Имайки предвид тези разпоредби на Решения 2006/415/ЕО, 2006/563/ЕО, 2006/605/ЕО и Директива 2005/94/ЕО, следва да се направят определени изменения на настоящия образец на ветеринарни сертификати, определен в Директива 90/539/ЕИО.
(10)
Целесъобразно е сертификатите да се представят в съответствие със стандартизираната форма на ветеринарни сертификати, както е определено в Решение 2004/292/ЕО на Комисията от 30 март 2004 г. относно въвеждането на системата TRACES и за изменение на Решение 92/486/ЕИО (8).
(11)
Регламент (ЕО) № 599/2004 на Комисията от 30 март 2004 г. относно приемане на хармонизиран образец на сертификат и инспекционен доклад, свързан с търговията в рамките на Общността с животни и продукти от животински произход (9) предвижда, че различните ветеринарни сертификати, изисквани в контекста на търговията в рамките на Общността трябва да се представят на базата на хармонизиран образец на сертификати, приложени към този регламент. Поради това е необходимо да се хармонизира образецът на ветеринарните сертификати, определени в Директива 90/539/ЕИО.
(12)
Директива 90/539/ЕИО следва да бъде съответно изменена.
(13)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение IV към Директива 90/539/ЕИО се заменя с текста в приложението към настоящото решение.
Член 2
Настоящото решение се прилага от 1 септември 2007 г.
Въпреки това се прилагат следните разпоредби относно образците, установени в приложение IV към Директива 90/539/ЕИО, както е изменено с настоящото решение, считано от следните дати:
а)
точка II.2, буква а) от ветеринарен сертификат - образец 2 за еднодневни пилета, се прилага от:
i)
1 февруари 2008 г., когато тези пилета са предназначени единствено за производството на яйца, различни от яйца за люпене; или
ii)
1 януари 2009 г., когато тези пилета са предназначени единствено за производство на месо;
б)
точка II.2, буква а) от ветеринарен сертификат - образец 3 за домашни птици за разплод и доотглеждане, се прилага от:
i)
1 февруари 2008 г., когато тези птици са предназначени единствено за производството на яйца, различни от яйца за люпене; или
ii)
1 януари 2009 г., когато тези птици са предназначени единствено за производство на месо;
в)
точка II.2, буква а) от ветеринарен сертификат - образец 4 за домашни птици, еднодневни пилета и яйца за люпене, се прилага от:
i)
1 февруари 2008 г., когато тези птици или пилета са предназначени единствено за производството на яйца, различни от яйца за люпене; или
ii)
1 януари 2009 г., когато тези птици или пилета са предназначени единствено за производство на месо;
г)
точка II.2, буква а) от ветеринарен сертификат - образец 5 за домашни птици за клане, се прилага от:
i)
1 февруари 2008 г., когато тези птици са предназначени единствено за производството на яйца, различни от яйца за люпене; или
ii)
1 януари 2009 г., когато тези птици са предназначени единствено за производство на месо.
Член 3
Адресати на настоящото решение са държавите-членки.
Съставено в Брюксел на 29 август 2007 година.